《大梁行》
唐代·唐尧客

客有成都来，为我弹鸣琴。前弹别鹤操，后奏大梁吟。

大梁伤客情，荒台对古城。版筑有陈迹，歌吹无遗声。

雄哉魏公子，畴日好罗英。秀士三千人，煌煌列众星。

金槌夺晋鄙，白刃刎侯嬴。邯郸救赵北，函谷走秦兵。

君子荣且昧，忠信莫之明。间谍忽来及，雄图靡克成。

千龄万化尽，但见汴水清。旧国多孤垒，夷门荆棘生。

苍梧彩云没，湘浦绿池平。闻有东山去，萧萧班马鸣。

河洲搴宿莽，日夕泪沾缨。因之唁公子，慷慨此歌行。

作者简介：生平无考。《全唐诗》收《大梁行》1首，出《乐府诗集》卷九三。